ลอยกระทงเงินสะพัด9.7พันล้าน
มหาวิทยาลัยหอการค้าไทยคาดลอยกระทงปีนี้เงินสะพัด9,700ล้านใช้จ่ายต่อหัว1,390บ.หากไม่เจอน้ำท่วมจะมีเงินสะพัดกว่าหมื่นล้าน&nbsp;&nbsp;
18 พ.ย. 2553

มหาวิทยาลัยหอการค้าไทยคาดลอยกระทงปีนี้เงินสะพัด9,700ล้านใช้จ่ายต่อหัว1,390บ.หากไม่เจอน้ำท่วมจะมีเงินสะพัดกว่าหมื่นล้าน  
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า จากการสำรวจพฤติกรรมการใช้จ่ายของผู้บริโภคในวันลอยกระทง พบว่า เทศกาลลอยกระทงปี 2553 นี้จะมีมูลค่าการใช้จ่ายรวม 9,700 ล้านบาท เพิ่มขึ้นจากปีที่แล้ว 4.3% แต่ลดลงจากที่คาดการณ์ไว้ ที่คาดว่าน่าจะมีเงินสะพัดได้ในระดับ 1 หมื่นล้านบาท ขยายตัวจากปีก่อน 10.8% เนื่องจากประชาชนได้รับผลกระทบจากปัญหาน้ำท่วม ทำให้มีคนวางแผนจะไปลอบกระทงน้อยลงเพียง 52.7% ต่างจากปีก่อนที่มีคนไปลอยกระทง 75.3% 



ภาพประกอบข่าว
ทั้งนี้ ประชาชนในภาคกลาง 44.3% ภาคกลาง 33.5% ภาคใต้ 54.7% เห็นว่าปัญหาน้ำท่วมมีผลกระทบต่อพฤติกรรมการลอยกระทงในปีนี้ โดยการวางแผนใช้จ่ายในวันลอยกระทง คาดว่าจะมีการใช้จ่ายเฉลี่ยรวม 1,390 บาทต่อคน แบ่งเป็นค่าเดินทาง 492 บาท ค่าสังสรรค์ 1,026 บาท ซื้อของ เช่น กระทง 171 บาท พลุ 186 บาท ซื้อสุรา 701 บาท ของรับประทาน 602 บาท และอื่นๆ อีก 845 บาท ซึ่งเป็นอัตราที่เพิ่มขึ้นจากปีก่อน ที่มีค่าใช้จ่ายรวม 1,272 บาทต่อคน เนื่องจากราคาสินค้าส่วนใหญ่ เช่น กระทง อาหาร ดอกไม้ มีราคาแพงกว่าปีก่อน
สำหรับความกังวลของประชาชนในช่วงวันลอยกระทง พบว่า ประชาชนส่วนใหญ่ 64.2% กังวลว่าพ่อค้าแม่ค้าจะฉวยโอกาสขึ้นราคาสินค้า 55.8% การจราจรติดขัด 46% อุบัติเหตุและความปลอดภัยในการเดินทาง 45.8% การจี้ปล้นล้วงกระเป๋า เป็นต้น 
ส่วนการสำรวจความเห็นด้านเศรษฐกิจ ปริมาณและมูลค่าการใช้จ่ายของประชาชนในปัจจุบันเมื่อเทียบกับช่วงเดียวกันของปีก่อน พบว่ากลุ่มตัวอย่าง 33.8% คิดว่ามูลค่าการใช้จ่ายเพิ่มขึ้น เนื่องจากราคาสินค้าเพิ่มขึ้น และรายได้เพิ่มขึ้น ขณะที่ปริมาณการซื้อสินค้า 47% ซื้อสินค้าน้อยลง เพราะสินค้าราคาแพง ประชาชนมีรายได้ลดลงหลังน้ำท่วม และภาวะเศรษฐกิจชะลอตัวลง ส่งผลให้ประชาชนกว่า 47.9% ยังไม่มีการว่างแผนที่จะเดินทางไปท่องเที่ยวในช่วงสิ้นปีนี้ และอีก 17.8% ยังไม่แน่ในว่าจะเดินทางไปท่องเที่ยว  
"ในปีนี้ลอยกระทงจะเงียบเหงาเมื่อเทียบกับปีก่อน เพราะมีปัญหาน้ำท่วม เข้ามาบั่นทอนบรรยากาศในการลอยกระทง รวมถึงสินค้ามีราคาแพงมากขึ้น คนจึงวางแผนจะออกไปลอยกระทงน้อยลง ส่วนของผู้ประกอบการที่ขายสินค้าเกี่ยวกับเทศกาลลอยกระทงในปีนี้ ก็ควรขายสินค้าอย่างระมัดระวัง เพราะประชาชนจะเลือกซื้อสินค้าในราคาที่ไม่แพงมาก"นายธนวรรธน์ กล่าว